ai4bharat/Pralekha huggingface dataset:
பிரதமர் அலுவலகம்
இந்தியா-அமெரிக்கா இடையே உயர் தொழில்நுட்ப ஒத்துழைப்பு நிகழ்வில் பிரதமர் பங்கேற்பு
வாஷிங்டன் டி.சி.யில் உள்ள வெள்ளை மாளிகையில் இன்று நடைபெற்ற இந்தியா-அமெரிக்கா இடையேயான உயர் தொழில்நுட்ப ஒத்துழைப்பு நிகழ்வில் பிரதமர் திரு நரேந்திர மோடியும் அமெரிக்க அதிபர் திரு ஜோசப் ஆர். பைடனும் பங்கேற்றனர். இந்நிகழ்வை அமெரிக்க வர்த்தக அமைச்சர் திருமதி ஜினா ரைமண்டோ ஒருங்கிணைத்தார். இதில் இந்திய, அமெரிக்கத் தொழில்நுட்ப நிறுவனங்கள் மற்றும் ஸ்டார்ட் அப்களின் முன்னணித் தலைமை நிர்வாக அதிகாரிகள் பங்கேற்றனர். 'அனைவருக்குமான செயற்கை நுண்ணறிவு', 'மனிதகுலத்திற்கான உற்பத்தி' என்பதில் கவனம் செலுத்துவது இந்த நிகழ்வின் கருப்பொருளாக இருந்தது.
இந்தியாவுக்கும் அமெரிக்காவுக்கும் இடையே ஆழமான தொழில்நுட்ப ஒத்துழைப்பை ஆய்வுசெய்ய இரு தலைவர்களுக்கும் இந்த நிகழ்வு ஒரு நல்வாய்ப்பாக அமைந்தது. தங்களின் குடிமக்கள் மற்றும் உலகத் தேவைகளைப் பூர்த்தி செய்ய செயற்கை நுண்ணறிவால் இயக்கப்படும் அனைவரையும் உள்ளடக்கிய பொருளாதாரத்தை செயல்படுத்துவதில் இந்தியா-அமெரிக்க தொழில்நுட்ப ஒத்துழைப்பின் பங்கு மற்றும் சாத்தியக்கூறுகள் குறித்து விவாதங்கள் கவனம் செலுத்தின. இந்தியாவின் திறமையான பணியாளர்கள் மற்றும் டிஜிட்டல் பொதுக்கட்டமைப்பில் இந்தியா மேற்கொண்ட முன்னேற்றங்கள் என்பதுடன் உலகளாவிய ஒத்துழைப்புகளைக் கட்டமைக்க, இரண்டு தொழில்நுட்ப சூழல் அமைப்புகளுக்கும் இடையே உள்ள தொடர்புகளை மேம்படுத்துவதற்கான வழிகளைத் தலைமை நிர்வாக அதிகாரிகள் ஆய்வுசெய்தனர். உத்திகள் வகுத்தலில் ஒருங்கிணைப்பு, தரநிலைகளில் ஒத்துழைப்பு, புதிய கண்டுபிடிப்புகளை அதிகரித்தல் ஆகியவற்றைத் தொடங்க அந்தந்தத் தொழில்களுக்கு இடையே வழக்கமான ஈடுபாட்டிற்கு அவர்கள் அழைப்பு விடுத்தனர்.
சமூக-பொருளாதார வளர்ச்சிக்கு இந்திய-அமெரிக்க தொழில்நுட்ப ஒத்துழைப்பைப் பயன்படுத்துவதற்குரிய மகத்தான திறனைப் பிரதமர் தமது பேச்சில் அடிக்கோடிட்டுக் காட்டினார். புதிய கண்டுபிடிப்பு கலாச்சாரத்தை வளர்ப்பதில் இந்தியாவின் திறமைமிக்க இளைஞர்களின் பங்களிப்பையும் அவர் பாராட்டினார். உயிரித்தொழில்நுட்பம், குவாண்டம் உள்ளிட்ட புதிய துறைகளுக்கு இந்திய-அமெரிக்கத் தொழில்நுட்ப ஒத்துழைப்பை விரிவுபடுத்த உதவுமாறு தலைமை நிர்வாக அதிகாரிகளுக்கு அதிபர் பைடன் அழைப்பு விடுத்தார். இந்தியா-அமெரிக்கா ஒத்துழைப்பு நமது மக்களுக்கும் உலகிற்கும் சிறந்த எதிர்காலத்தை உருவாக்குவதில் முக்கியப் பங்கு வகிக்கும் என்பதை இரு தலைவர்களும் வலியுறுத்தினர்.
இந்நிகழ்ச்சியில் பின்வரும் தொழிலதிபர்களும் கலந்துகொண்டனர்.
அமெரிக்காவிலிருந்து:
1. ரேவதி அத்வைதி, சி இ ஓ, ஃப்ளெக்ஸ்
2. சாம் ஆல்ட்மேன், சி இ ஓ, ஓபென்ஏஐ
3. மார்க் டக்ளஸ், தலைவர் மற்றும் சி இ ஓ, எஃப்எம்சி கார்ப்பரேஷன்
4. லிசா சூ, சி இ ஓ, ஏஎம்டி
5. வில் மார்ஷல், சி இ ஓ, பிளானட் லேப்ஸ்
6. சத்யா நாதெள்ளா, சி இ ஓ, மைக்ரோசாஃப்ட்
7. சுந்தர் பிச்சை, சி இ ஓ, கூகுள்
8. ஹேமந்த் தனேஜா, சி இ ஓ மற்றும் நிர்வாக இயக்குநர், ஜெனரல் கேடலிஸ்ட்
9. தாமஸ் டுல், நிறுவனர், டுல்கோ எல்எல்சி
10.சுனிதா வில்லியம்ஸ், நாசா விண்வெளி வீராங்கனை
இந்தியாவிலிருந்து:
1. திரு ஆனந்த் மஹிந்திரா, தலைவர், மஹிந்திரா குழுமம்
2. திரு முகேஷ் அம்பானி, தலைவர் & எம்டி, ரிலையன்ஸ் இண்டஸ்ட்ரிஸ்
3. திரு நிக்கில் காமத், இணை-நிறுவனர், ஜெரோதா & ட்ரூ பீகான்
4. திருமதி விருந்தா கபூர், இணை-நிறுவனர், 3 வது ஐடெக்
ரசாயனம் மற்றும் உரங்கள் அமைச்சகம்
அறிமுகப்படுத்தப்படும் சீர்திருத்தங்கள், உர அலகுகளின் திறனை மேம்படுத்துவதற்கும், சமச்சீரான உரப் பயன்பாட்டுப் பிரச்சினைக்குத் தீர்வு காணவும் அவசியம் என திரு.கவுடா வலியுறுத்தல்.
மத்திய ரசாயனம் மற்றும் உரத்துறை அமைச்சர் திரு. சதானந்த கவுடா இன்று காணொளிக் காட்சி மூலம் உரத்துறை சம்பந்தப்பட்டவர்கள் கலந்து கொண்ட கூட்டத்திற்குத் தலைமை வகித்தார். கூட்டத்தில் உரையாற்றிய அவர், அறிமுகப்படுத்தப்படும் சீர்திருத்தங்கள் உர அலகுகளின் திறனை மேம்படுத்துவதற்கும், சமச்சீரற்ற உரப் பயன்பாட்டுப் பிரச்சினைக்குத் தீர்வு காணவும் அவசியம் என வலியுறுத்தினார். இது சிந்தனை முகாமின் துணைக் குழுவின் இரண்டாவது கூட்டம் . இந்தக் குழுக் கூட்டத்தின் நோக்கம் , உரத்துறை எதிர்கொள்ளும் சவால்கள் மற்றும் பிரச்சினைகளுக்கு தீர்வு காண்பதாகும்.
இந்தக்கூட்டத்தில், உரத்துறை , விவசாயம் மற்றும் விவசாயிகள் நல அமைச்சக செயலர்கள், கூடுதல் செயலர் , நிதிஆயோக் மூத்த அதிகாரி, ஒடிசா, கேரளா மாநில அரசு அதிகாரிகள், இந்திய உரச்சங்கம், இப்கோ, கிரிப்கோ, என்எப்எல், ஆர்சிஎப், ஜிஎன்எப்சி போன்ற உரத் தொழிற்சாலைகளின் பிரதிநிதிகள், சில முன்னேற்ற விவசாயிகள் கலந்து கொண்டனர்.
இந்தத் துறை சந்தித்து வரும் பல்வேறு சவால்கள் குறித்து இக்கூட்டத்தில் பங்கேற்ற அனைவரும் தங்கள் கருத்துக்களைப் பகிர்ந்து கொண்டனர்.
பெறப்பட்ட இந்த ஆலோசனைகள் மற்றும் கருத்துக்கள் , பிரதமர் திரு. நரேந்திர மோடியின் , விவசாயிகளின் வருமானத்தை இரட்டிப்பாக்கும் தொலைநோக்கை எட்டுவதை நோக்கிய மேலதிக சீர்திருத்தங்களை உரத்துறையில் கொண்டு வர உதவும்.
----------------------------------------------------------------------------------------------
ஜல்சக்தி அமைச்சகம்
விவசாயிகளின் பொருளாதார நிலையை மேம்படுத்தவே மூன்று வேளாண் சட்டங்களை நாடாளுமன்றம் நிறைவேற்றியது : மத்திய அமைச்சர் ரத்தன் லால் கட்டாரியா
விவசாயிகளின் பொருளாதார நிலையை மேம்படுத்தவே மூன்று வேளாண் சட்டங்களை நாடாளுமன்றம் நிறைவேற்றியது என மத்திய ஜல்சக்தி துறை அமைச்சர் ரத்தன் லால் கட்டாரியா கூறியுள்ளார்.
அவர் விடுத்துள்ள அறிக்கையில் கூறியிருப்பதாவது:
விவசாயிகளின் நலனுக்காக பிரதமர் திரு. நரேந்திர மோடி தலைமையிலான அரசு முற்றிலும் உறுதி பூண்டுள்ளது. விவசாயிகளின் பொருளாதார நிலையை மேம்படுத்த மூன்று வேளாண் சட்டங்களை நாடாளுமன்றம் நிறைவேற்றியது. தற்போதுள்ள தடைகளை அகற்றி விவசாயிகள் வருமானத்தை இரண்டு மடங்காக உயர்த்துவது தான் மத்திய அரசின் நோக்கம். இந்த புதிய மசோதாக்கள், விவசாயிகளுக்குப் புதிய உரிமைகளையும், வாய்ப்புகளையும் அளிக்கும். இந்த விவகாரத்தில் அரசியல் செய்ய எதிர்க்கட்சிகள் முயற்சிக்கின்றன.
பாரத ரத்னா மறைந்த திரு.அடல் பிகாரி வாஜ்பாயின் பிறந்த தினம், சிறந்த நிர்வாகத்திற்கான தினமாக கொண்டாடப்படுகிறது. இதை முன்னிட்டு விவசாயிகளிடம் டிசம்பர் 25ஆம் தேதி மதியம் 12 மணிக்கு பிரதமர் திரு. நரேந்திர மோடி உரையாற்றுகிறார். அதன் பின் பிரதமரின் கிசான் சம்மன் திட்டத்தின் கீழ், நாட்டில் உள்ள 9 கோடி விவசாயிகளின் வங்கிக் கணக்கில் ரூ.18,000 கோடியை நேரடியாகச் செலுத்துகிறார்.
இவ்வாறு மத்திய ஜல்சக்தி துறை அமைச்சர் ரத்தன் லால் கட்டாரியா கூறினார்.
மேலும் விவரங்களுக்கு, இந்த ஆங்கிலச் செய்திக் குறிப்புகளைப் படிக்கவும்https://pib.gov.in/PressReleasePage.asp
----
(Visitor Counter : 62
சுகாதாரம் மற்றும் குடும்ப நலத்துறை அமைச்சகம்
சுகாதாரம் மற்றும் மருந்து தயாரிப்புத் துறையில் இந்தியா – பிரேசில் இடையே ஒத்துழைப்பிற்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், சுகாதாரம் மற்றும் மருந்து தயாரிப்புத் துறையில், இந்தியா – பிரேசில் இடையே ஒத்துழைப்பிற்கான புரிந்துணர்வு ஒப்பந்தத்திற்கு ஒப்புதல் அளிக்கப்பட்டுள்ளது. இந்த ஒப்பந்தம் நவம்பர் 2019-ல் கையெழுத்தாகும் என்று எதிர்பார்க்கப்படுகிறது.
பலன்கள்:
இந்தியா – பிரேசில் இடையேயான இருதரப்பு புரிந்துணர்வு ஒப்பந்தம் இருநாடுகளிடையேயான கூட்டு முயற்சிக்கான ஒத்துழைப்பை ஊக்கப்படுத்துதல், சுகாதாரத்துறையில் தொழில்நுட்ப மேம்பாடு மற்றும் ஆராய்ச்சியை மேம்படுத்த இந்த ஒப்பந்தம் வகை செய்யும். இருநாட்டு மக்களின் பொது சுகாதார நிலையை மேம்படுத்தவும் இது உதவிகரமாக இருக்கும் அத்துடன் இந்தியா – பிரேசில் இடையேயான இருதரப்பு உறவுகளையும் பலப்படுத்தும்.
-----
(Visitor Counter : 66
பிரதமர் அலுவலகம்
கின்னாரில் ஏற்பட்ட நிலச்சரிவில் நேரிட்ட உயிரிழப்புக்கு பிரதமர் இரங்கல்
பிரதமர் திரு.நரேந்திர மோடி, கின்னாரில் ஏற்பட்ட நிலச்சரிவில் நேரிட்ட உயிரிழப்பு குறித்து இரங்கல் தெரிவித்துள்ளார்.
இது தொடர்பாக பிரதமர் வெளியிட்டுள்ள சுட்டுரைச் செய்தியில் கூறியுள்ளதாவது;
“கின்னாரில் ஏற்பட்ட நிலச்சரிவு மிகவும் சோகமான ஒன்று. இந்த துயரமான நேரத்தில், உயிரிழந்தவர்களின் குடும்பத்தினருடன் எனது எண்ணங்கள் துணை நிற்கின்றன. காயமடைந்தவர்கள் விரைவில் குணமடையட்டும். மீட்பு நடவடிக்கைகள் முடுக்கி விடப்பட்டுள்ளன. நிலச்சரிவில் சிக்கிக் கொண்டுள்ளவர்களை மீட்கும் அனைத்து நடவடிக்கைகளும் மேற்கொள்ளப்பட்டு வருகின்றன”.
PIB Headquarters
சென்னை விமான நிலையத்தில் ரூ.18.6 லட்சம் மதிப்புள்ள தங்கம் சுங்கத்துறையினரால் பறிமுதல்
சனிக்கிழமையன்று  பாங்காக்கிலிருந்து இண்டிகோ ஏர்லைன்ஸ் விமானம் மூலம் சென்னை வந்த, மேற்குவங்க மாநிலம் ஹூக்ளியைச் சேர்ந்த ஷேக் முகமது மைம்  என்பவரை, விமான நிலைய வெளியேறும் பகுதியில், விமான புலனாய்வுப் பிரிவு சுங்கத் துறை அதிகாரிகள் வழிமறித்தனர். அவர் எடுத்துவந்த சக்கரம் பொருத்தப்பட்ட பெரிய சூட்கேசுக்குள் வைத்து எடுத்து வரப்பட்ட சக்கரம் பொருத்தப்பட்ட சிறிய சூட்கேஸ் மற்றும் கையில் எடுத்துவரப்பட்ட மற்றொரு சூட்கேஸ் உள்ளிட்ட உடமைகளை அதிகாரிகள் ஆய்வு செய்த போது, 24 கேரட் தூய்மையான 12 தங்கக்கம்பி உருளைகள், சூட்கேஸின் சக்கரங்களில் பதுக்கி கடத்தி வரப்பட்டது தெரியவந்தது. இதையடுத்து, 203 கிராம் எடையுள்ள ரூ.8 லட்சம் மதிப்புள்ள இந்த தங்கக்கம்பிகள் பறிமுதல் செய்யப்பட்டது.
மேலும் அந்த நபரிடம் நடத்திய சோதனையில், தங்கக் கட்டிகளை ரப்பரால் சுற்றி, அதனை அவரது உள்ளாடைக்குள் இருந்த, சானிடரி நாப்கினுக்குள் வைத்து கடத்தி வந்தது கண்டறியப்பட்டது. இதையடுத்து, 270 கிராம் எடையுள்ள ரூ.10.6 லட்சம் மதிப்புள்ள அந்த தங்கமும் பறிமுதல் செய்யப்பட்டது. மொத்தத்தில் 413 கிராம் எடையுள்ள ரூ.18.6 லட்சம் மதிப்புள்ள தங்கம், சுங்கவரிச் சட்டம் 1962-ன்கீழ் பறிமுதல் செய்யப்பட்டது. இதுகுறித்து, தொடர் விசாரணை நடத்தப்பட்டு வருவதாக சென்னை சர்வதேச விமான நிலைய சுங்கத் துறை ஆணையர் வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
பிரதமர் அலுவலகம்
ஒடிசாவுக்குச் சென்ற பிரதமர், ரயில் விபத்துக்குப் பிந்தைய மீட்பு மற்றும் நிவாரணப் பணிகளை ஆய்வு செய்தார்
அன்புக்குரியவர்களை இழந்த குடும்பத்தினருடன் அரசு துணை நிற்கிறது: பிரதமர்
காயமடைந்தவர்களுக்கு சாத்தியமான அனைத்து மருத்துவ உதவிகளும் வழங்கப்படும்: பிரதமர்
இந்த பெரும் சோகத்தைத் தணிக்க அரசு முழுமையான அணுகுமுறையை பின்பற்ற வேண்டும் என பிரதமர் வலியுறுத்தல்
விரைவான விசாரணை மேற்கொண்டு தவறு இழைத்தவர்கள் மீது கடுமையான நடவடிக்கை எடுக்க பிரதமர் அறிவுறுத்தல்
நிவாரணம் மற்றும் மீட்புடன், தண்டவாளங்களை விரைவாக மீட்டெடுப்பதை உறுதி செய்வதில் ரயில்வே மும்முரமாக செயல்பட்டு வருவதாக பிரதமர் கூறுகிறார்
நிவாரணம் மற்றும் மீட்புப் பணிகளை உடனடியாக மேற்கொண்டதற்காக ஒடிசா அரசு, உள்ளூர் நிர்வாகம் மற்றும் உள்ளூர் மக்கள், குறிப்பாக இளைஞர்களை பிரதமர் பாராட்டினார்
பிரதமர் திரு நரேந்திர மோடி, ஒடிசாவுக்குச் சென்று பாலசோர் ரயில் விபத்துக்குப் பிறகு நடைபெற்று வரும் மீட்பு மற்றும் நிவாரணப் பணிகளை ஆய்வு செய்தார். ரயில் விபத்து நடந்த இடத்தைப் பார்வையிட்ட பிரதமர் , காயமடைந்தவர்கள் சிகிச்சை பெற்று வரும் மருத்துவமனைக்குச் சென்று ஆறுதல் கூறினார்.
ரயில்களில் பயணம் செய்த பல்வேறு மாநிலங்களைச் சேர்ந்தவர்கள் இந்த மாபெரும் சோகத்தால் பாதிக்கப்பட்டுள்ளனர் என்று பிரதமர் கூறினார். துரதிர்ஷ்டவசமான உயிர் இழப்புகள் குறித்துப் பேசுகையில், காயமடைந்தவர்களுக்கு அனைத்து மருத்துவ உதவிகளையும் வழங்க நடவடிக்கை எடுக்கப்பட்டுள்ளதாக பிரதமர் கூறினார். அன்புக்குரியவர்களை இழந்து வாடும் குடும்ப உறுப்பினர்களுடன் அரசு துணை நிற்கிறது என்றார் அவர்.
இந்த துயரச் சம்பவம் குறித்து முறையான மற்றும் விரைவான விசாரணையை உறுதி செய்யவும், தவறு இழைத்ததாக கண்டறியப்பட்டவர்கள் மீது உடனடியாக கடும் நடவடிக்கை எடுக்கவும் அறிவுறுத்தல்கள் வழங்கப்பட்டுள்ளதாக பிரதமர் கூறினார். ஒடிசா அரசு, உள்ளூர் நிர்வாகம் மற்றும் உள்ளூர் மக்கள், குறிப்பாக இளைஞர்கள், இரவு முழுவதும் தொடர்ந்து மீட்பு பணிகளில் உதவுவதற்காக உழைத்ததை அவர் பாராட்டினார். மேலும், காயமடைந்தவர்களுக்கு உதவுவதற்காக ரத்ததானம் செய்ய வந்த ஏராளமான உள்ளூர் மக்களையும் அவர் பாராட்டினார். மீட்பு மற்றும் நிவாரணப் பணிகளை தொடரவும், ரயில் பாதைகளை விரைவாக மீட்டெடுப்பதை உறுதி செய்யவும் ரயில்வே செயல்பட்டு வருகிறது என்றார் அவர். உள்ளூர் அதிகாரிகள், பேரிடர் மீட்புப் படைகளின் பணியாளர்கள் மற்றும் ரயில்வே அதிகாரிகளுடன் உரையாடிய பிரதமர், சோகத்தைத் தணிக்க அரசு முழுமையான அணுகுமுறையை பின்பற்ற வேண்டும் என வலியுறுத்தினார்.
புவி அறிவியல் அமைச்சகம்
தில்லி மண்டலத்தில் நில நடுக்க கண்காணிப்பு, நிலத்தடி கட்டமைப்புகளின் வரையறை
தில்லி மண்டலத்தில் ஏற்படும் நில நடுக்கங்களைக் கண்காணித்து, நிலத்தடி கட்டமைப்புகளை மத்திய புவி அறிவியல் அமைச்சகத்தின் தேசிய நில நடுக்க ஆய்வு மையம் ஆராய்ந்து வருகிறது.
இது குறித்து இந்த மையம் கூறியதாவது:
தில்லி தேசிய தலைநகர் மண்டலத்தில் கடந்த 2020ம் ஆண்டு ஏப்ரல் முதல் ஆகஸ்ட் வரை 4 சிறிய நில நடுக்கங்கள் ஏற்பட்டன. கடந்த ஆண்டு ஏப்ரல் 12ம் தேதி ஏற்பட்ட நில நடுக்கம் ரிக்டர் அளவில் 3.5 புள்ளிகள் பதிவானது. இதைத் தொடர்ந்து 3 புள்ளிகளுக்குக் குறைவான பல அதிர்வுகள் ஏற்பட்டன. இந்த அனைத்து இடங்களையும் தேசிய நில நடுக்க ஆய்வு மையம் அடையாளம் கண்டது. இந்த நில நடுக்கங்கள் வடகிழக்கு தில்லி எல்லை, ஹரியானாவின் கிழக்கு ரோதக், கிழக்கு ஃபரிதாபாத் ஆகிய இடங்களில் மையம் கொண்டிருந்தன.
கடந்த மே 10ம் தேதி ஏற்பட்ட, இரண்டாவது நில நடுக்கம் ரிக்டர் அளவில் 3.4 புள்ளிகள் பதிவானது. இதையடுத்து இந்த அதிர்வுகள் குறித்து நிபுணர்களுடன் புவி அறிவியல் அமைச்சகம் விரிவான ஆலோசனை நடத்தியது.
தில்லியிலும், சுற்றுப்புறப் பகுதிகளிலும், நில நடுக்க ஆதாரங்களை வகைப்படுத்த வேண்டும் எனவும், நில நடுக்கத்தை ஏற்படுத்தும் நிலத்தடி கட்டமைப்புகளின் குறைபாடுகளை வரையறை செய்ய வேண்டியது அவசியம் எனவும் உணரப்பட்டது. பாறை அமைப்புகளில் உள்ள முறிவுதான் இந்த குறைபாடு.
இதற்காக குறைபாடுகள் உள்ள தில்லி சுற்றுவட்டாரப் பகுதியில் 11 தற்காலிக கூடுதல் நில நடுக்க ஆய்வு மையங்கள் ஏற்படுத்தப்பட்டன. நில நடுக்கத்தைத் துல்லியமாகக் கண்டறிந்து, நடவடிக்கை மேற்கொள்வதற்காக, இந்த ஏற்பாடு செய்யப்பட்டது. இந்த மையங்களில் இருந்து பெறப்படும் தரவுகள், இப்பகுதியில் ஏற்படும் சிறிய நில நடுக்கங்களைக் கண்டறிய பயன்படுத்தப்பட்டன. நில நடுக்க ஆய்வு மையங்கள் விரிவுபடுத்தப்பட்டதன் மூலம் நில நடுக்க மையத்தின் துல்லியத்தைக் கண்டறிவதில் முன்னேற்றம் ஏற்பட்டுள்ளது.
தில்லி மண்டலத்தில் மேக்னடோ-டெல்டூரிக் என்ற புவிஇயற்பியல் கணக்கெடுப்பு மேற்கொள்ளப்படுகிறது. மேக்னடோ-டெல்டூரிக் என்பது ஒரு புவி இயற்பியல் முறையாகும், இது நிலத்தடி கட்டமைப்பையும், செயல்முறைகளையும் புரிந்துகொள்ள, பூமியின் காந்த, மின்னணு புலங்களின் இயற்கையான நேர மாறுபாட்டைப் பயன்படுத்துகிறது. இந்த அளவீடு பாறைகளில் குறைபாடுகள் உள்ள மகேந்திரகர்-டேராடூன், சோனா, மதுரா பகுதியில் நடத்தப்படுகிறது.
இந்த அளவீடுகள் நிலத்தடியில் திரவத்தின் இருப்பைக் கண்டறியும். இவைதான், நில நடுக்கம் ஏற்படும் சாத்தியங்களை அதிகரிக்கிறது. இந்தக் கணக்கெடுப்பு, டேராடூனில் உள்ள இமாலயன் புவியியல் வாடியா மையத்துடன் கூட்டு சேர்ந்து மேற்கொள்ளப்படுகிறது. செயற்கைக்கோள் படங்களின் பகுப்பாய்வு மற்றும் குறைபாடுகளை கண்டறிவதற்கான புவியியல் புல ஆய்வுகளும் மேற்கொள்ளப்படுகின்றன. இவை நில அதிர்வு அபாயத்தை துல்லியமாக மதிப்பிடுவதற்கு பயனுள்ளதாக இருக்கும். இந்தத் தகவல்கள், நில நடுக்கத்தைத் தாங்கக் கூடிய கட்டிடங்களைக் கட்டவும் பயனுள்ளதாக இருக்கும். இது தொடர்பான ஆய்வை, ஐஐடி கான்பூருடன் இணைந்து தேசிய நில நடுக்க ஆய்வியல் மையம் மேற்கொள்கிறது.
இது தொடர்பான கள ஆய்வுகள், புவி இயற்பியல் மற்றும் புவியியல் ஆய்வுகள் 2021 மார்ச் 31ம் தேதி நிறைவடையும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1686171
பிரதமர் அலுவலகம்
ஸ்ரீ நாராயண குரு ஜெயந்தியை முன்னிட்டு பிரதமர் அவருக்கு மரியாதை
ஸ்ரீ நாராயண குரு ஜெயந்தியை  முன்னிட்டு பிரதமர் திரு நரேந்திர மோடி அவருக்கு மரியாதை செலுத்தியுள்ளார்.
பிரதமர் விடுத்துள்ள சுட்டுரைச் செய்தியில்,
“ஸ்ரீ நாராயண குருவின் ஜெயந்தியன்று அவரை சிரம் தாழ்த்தி வணங்குகிறேன். அவரது போதனைகள், லட்சக்கணக்கானோருக்கு ஆற்றலை அளிக்கிறது. கற்றல், சமூக சீர்திருத்தம் மற்றும் சமத்துவம் மீதான அவரது உறுதிப்பாடு தொடர்ந்து நமக்கு ஊக்கமளிக்கிறது. பெண்களின் மேம்பாட்டிற்கும், சமூக மாற்றத்திற்காக இளைஞர்களின் சக்தியை சீர்படுத்துவதற்கும் அவர் பெரும் முக்கியத்துவம் அளித்தார்”, என்று தெரிவித்துள்ளார்.
வணிகம் மற்றும் தொழில்துறை அமைச்சகம்
இந்தியா – சிங்கப்பூர் இடையேயான விரிவான பொருளாதார ஒத்துழைப்பு 2-வது திருத்த ஒப்பந்தம் கையெழுத்து
இந்தியா – சிங்கப்பூர் இடையேயான விரிவான பொருளாதார ஒத்துழைப்பு 2-வது திருத்த ஒப்பந்தம் இன்று புதுதில்லியில் கையெழுத்தானது. இந்திய அரசு, தொழில் மற்றும் வர்த்தகத்துறை அமைச்சகத்தின் இணைச் செயலாளர் திரு. ரஜ்னீஷ் மற்றும் சிங்கப்பூர் அரசின் வர்த்தக மற்றும் தொழில் துறை அமைச்சகத்தின் முதுநிலை இயக்குநர் திரு. பிரான்சிஸ் சோங் ஆகியோர் இந்த ஒப்பந்தத்தில் கையெழுத்திட்டனர்.
இந்த ஒப்பந்தத்தின் மூலம் இருநாடுகளுக்கு இடையோயான இருதரப்பு வர்த்தகம் மேலும் அதிகரிக்கும். இந்தியா – சிங்கப்பூர் இடையேயான விரிவான பொருளாதார ஒத்துழைப்பு ஒப்பந்தம் பொருட்கள், சேவைகள், முதலீடுகள் உள்ளிட்டவற்றில் வர்த்தகம் மேற்கொள்ள வசதியாக செய்யப்பட்ட முதல் ஒப்பந்தம் என்பது குறிப்பிடத்தக்கது. இந்த ஒப்பந்தம் கடந்த 2005-ம் ஆண்டு ஜூன் மாதம் 29-ம் தேதி கையெழுத்தானது. இதன் முதல் ஆய்வு 2007-ம் ஆண்டு அக்டோபர் முதல் தேதி முடிவடைந்தது.
இந்தியாவும், சிங்கப்பூரும் இரண்டாவது ஆய்வை முடித்துக் கொள்வதற்கான ஒப்பந்தத்தை வெற்றிகரமாகவும் பரஸ்பரம் புரிந்துணர்வோடும் மேற்கொண்டுள்ளன. கட்டணச் சலுகை, விதிகளை தளர்த்துவது, குறிப்பிட்ட பொருளுக்கு தகுந்தாற் போல் விதிகளை மாற்றிக்கொள்வது, உள்ளிட்டவற்றில் இருநாடுகளும் தங்களது செயல்படுகளை விரிவாக்கிக் கொள்ள வழி செய்யப்பட்டுள்ளது. இந்த நடவடிக்கைகள் காரணமாக இருநாடுகளுக்கு இடையேயான வரத்தக வாய்ப்புகள் மேலும் அதிகரிப்பதோடு விரிவான பொருளாதார ஒத்துழைப்பு ஒப்பந்தத்தின் பயன்பாடும் மேம்படும் என்று எதிர்பார்க்கப்படுகிறது. விரிவான பொருளாதார ஒத்துழைப்பு ஒப்பந்தத்தின் இரண்டாவது ஆய்வு இந்திய பிரதமர் இந்த ஆண்டு ஜூன் மாதம் முதல் தேதி சிங்கப்பூர் சென்றிருந்த போது அறிவிக்கப்பட்டது. இந்த அறிவிப்புகள் வரும் செப்டம்பர் மாதம் 14 –ம் தேதி அமலுக்கு வரும்.
இருநாடுகளும் விரிவான பொருளாதார ஒத்துழைப்பு ஒப்பந்தத்தின் 3-வது ஆய்வினை செப்டம்பர் மாதம் நடத்துவதற்கான வாய்ப்புகள் குறித்து ஆராய்ந்து வருகின்றன.
தென்கிழக்கு ஆசிய நாடுகளில் இந்தியாவோடு வர்த்தகம் மேற்கொள்ளும் நாடுகளில் சிங்கப்பூர் 2-வது பெரிய வர்த்தக நாடாக விளங்குகிறது. தெற்காசியாவில் இந்தியாவோடு அதிக வர்த்தகம் மேற்கொள்ளும் நாடு சிங்கப்பூர் என்பது குறிப்பிடத்தக்கது. 2017-18-ம் ஆண்டில் இருநாடுகளுக்கும் இடையிலான வர்த்தகம் 17.7 பில்லியன் அமெரிக்க டாலர் என்ற அளவில் உள்ளது. ஆசியான் நாடுகளில் சிங்கப்பூர் இந்தியாவோடு மேற்கொள்ளும் வர்த்தகம் 21.8 சதவீதமாகவும் இந்தியாவின் உலக வரத்தகத்தில் இது 2.3 சதவீதமாகவும் உள்ளது.
------
(Visitor Counter : 152
PIB Headquarters
சாக் ஷம் 2020 – எண்ணெய் & எரிவாயு பாதுகாப்பு குறித்த ஒரு மாத கால விழிப்புணர்வு இயக்கம்
சாக் ஷம் 2020 என்ற பெயரில், எண்ணெய் மற்றும் எரிவாயு பாதுகாப்பு குறித்த ஒரு மாத கால மாபெரும் விழிப்புணர்வு இயக்கம், தமிழ்நாட்டில் நடத்தப்பட்டு அதன் நிறைவு விழா சென்னை இந்தியன் ஆயில் நிறுவனத்தில் நடைபெற்றது.
தமிழக அரசின் தொழில் வழிகாட்டுதல் & ஏற்றுமதி மேம்பாட்டு அமைப்பின் மேலாண்மை இயக்குனர் & தலைமைச் செயல் அதிகாரி டாக்டர் நீரஜ் மிட்டல் இ.ஆ.ப. விழாவில் கலந்து கொண்டு சாக் ஷம்
2020-ன் போது நடத்தப்பட்ட பல்வேறு போட்டிகளில் வெற்றி பெற்றவர்களுக்கு பரிசுகளை வழங்கினார். இந்தியன் ஆயில் நிறுவனத்தின் தமிழ்நாடு & புதுச்சேரிக்கான செயல் இயக்குனர் திரு.பி.ஜெயதேவன், இந்திய எரிவாயு ஆணையத்தின் மண்டல தலைமை பொது மேலாளர் திரு.எம்.கே.பிஸ்வாஸ், பாரத் பெட்ரோலியம் நிறுவனத்தின் மண்டல எல்பிஜி மேலாளர்  திரு.எஸ்.தனபால், பெட்ரோலிய பாதுகாப்பு மற்றும் ஆராய்ச்சி அமைப்பின் தென் மண்டல இயக்குனரும், தலைமை மண்டல ஒருங்கிணைப்பாளருமான திரு.எஸ்.பி.செல்வம் மற்றும் இந்துஸ்தான் பெட்ரோலியம் நிறுவனத்தின் துணை பொது மேலாளர் திரு.ஆர்.சீனிவாசன் ஆகியோர் முன்னிலை வகித்தனர்.
விழாவில் பேசிய டாக்டர் நீரஜ் மிட்டல், எரிபொருள் பாதுகாப்பில் இளைய தலைமுறையினரின் முயற்சிகளை வெகுவாகப் பாராட்டினார். சிறப்பான எதிர்காலத்திற்கு எரிபொருள்களை எப்படி சேமித்து வைக்க வேண்டும் என்பதில் குழந்தைகள் மிகத் தெளிவாக உள்ளனர் என்றார். வருங்கால தலைமுறையினரும் இதே உணர்வை பின்பற்ற வேண்டுமென அவர் கேட்டுக் கொண்டார். கண் பார்வை குறைபாடு உடைய குழந்தைகளும் பிரெய்லி வடிவில் தங்களது சிந்தனைகளை கலை வடிவில் சிறப்பாக வெளிப்படுத்தியிருப்பது மிகவும் மகிழ்ச்சியளிப்பதாக அவர் கூறினார். அவர்களது முயற்சிகளை பாராட்டுவதோடு மட்டுமின்றி, நமது செயல்பாடுகள் குறித்தும் சுய பரிசோதனை செய்து கொள்வது அவசியம் என்று அவர் தெரிவித்தார்.
எரிசக்தி பாதுகாப்பில் இந்தியன் ஆயில் நிறுவனத்தின் முயற்சிகளுக்கும் பாராட்டுத் தெரிவித்த நீரஜ் மிட்டல், சிறப்புத் திறன் மிக்க குழந்தைகள் உட்பட இளைஞர்களின் தீவிர பங்களிப்பு வியப்பளிக்கும் வகையில் உள்ளதாகவும் கூறினார். பருவநிலை மாற்றம் தொடர்பான பிரச்சனைகளை புறக்கணித்து விடக் கூடாது என்றும் அவர் குறிப்பிட்டார். இதற்கு தீர்வு காண இளைஞர்கள் ஆண்டுதோறும் 1 மரக்கன்றை நட்டு பராமரிக்க வேண்டும் எனவும் கேட்டுக் கொண்டார். மெட்ரோ ரயில் பயணம் உள்ளிட்ட பொது போக்குவரத்துப் பயன்பாடுகளை அதிக அளவில் பயன்படுத்துவதை ஊக்குவிப்பது அவசியம் என்றும் அவர் தெரிவித்தார்.
வரவேற்புரையாற்றிய இந்தியன் ஆயில் நிறுவன செயல் இயக்குனர் திரு.பி.ஜெயதேவன், எரிசக்தி பாதுகாப்பு என்பது தற்போதைய காலகட்டத்தில் மிகவும் அவசியமானது என்றார். எதிர்கால தலைமுறையினரையும் கருத்தில் கொண்டு எரிசக்தியை நியாயமான தேவைகளுக்கு மட்டும் பயன்படுத்த வேண்டும் எனவும் அவர் கேட்டுக் கொண்டார். தனிநபர்கள் இதனை பின்பற்றுவதன் மூலம் சமுதாயத்திற்கும், நாட்டிற்கும் பெரிய அளவில் உதவ முடியும் என்றும் அவர் குறிப்பிட்டார். எரிபொருள் பாதுகாப்பு மற்றும் பூமியை பாதுகாப்பதில் வளரும் தலைமுறையினர் தங்களது பங்களிப்பு குறித்து நன்றாக அறிந்திருப்பது நம்பிக்கை அளிப்பதாக உள்ளது என்றும் தெரிவித்தார்.
போட்டிகளில் பரிசுபெற்ற ஓவியங்கள் விழா வளாகத்தில் கண்காட்சியாக வைக்கப்பட்டிருந்தன.
சுகாதாரம் மற்றும் குடும்ப நலத்துறை அமைச்சகம்
கொவிட்-19 தடுப்பு மருந்து வழங்கலின் 173-வது நாள்: 36.45 கோடிக்கும் அதிகமானோருக்கு இது வரை தடுப்பூசிகள் செலுத்தப்பட்டுள்ளன
இன்றிரவு 7 மணி அளவில் வெளியான தற்காலிக அறிக்கையின் படி, சுமார் 36.45 கோடி  கொவிட்-19 தடுப்பூசிகளை நாடு இது வரை செலுத்தி உள்ளது.
ஜூன் 21-ல் இருந்து அனைவருக்கும் தடுப்புமருந்து வழங்கும் நடவடிக்கை தொடங்கி உள்ள நிலையில், இன்றிரவு 7 மணி அளவிலான தற்காலிக அறிக்கையின் படி, 31.04 லட்சம்  தடுப்பூசி டோஸ்கள் இன்று வழங்கப்பட்டுள்ளன
18-44 வயது பிரிவில் 14,04,816 பயனாளிகள் தங்களது முதல் டோஸ் தடுப்பூசியையும், 1,35,166 பயனாளிகள் தங்களது இரண்டாவது டோசையும் இன்று பெற்றனர், 37 மாநிலங்கள்/யூனியன் பிரதேசங்களில் இருக்கும் 10,62,08,106 பேர் முதல் டோசையும், 31,88,078 நபர்கள் இரண்டாம் டோசையும் மூன்றாம் கட்ட தடுப்பூசி வழங்கல் தொடங்கியதில் இருந்து இது வரை பெற்றுள்ளனர்.
உத்தரப் பிரதேசம், மத்தியப் பிரதேசம், ராஜஸ்தான், தமிழ்நாடு, பிகார், குஜராத், கர்நாடகா மற்றும் மகாராஷ்டிரா உள்ளிட்ட எட்டு மாநிலங்கள் 18-44 வயது பிரிவினருக்கு 50 லட்சத்திற்கும் அதிகமான தடுப்பூசிகளை வழங்கியுள்ளன.
ஆந்திரப் பிரதேசம், அசாம், சத்தீஸ்கர், தில்லி, ஹரியானா, ஜார்கண்ட், கேரளா, தெலங்கானா, இமாச்சலப் பிரதேசம், ஒடிசா, பஞ்சாப், உத்தரகாண்ட் மற்றும் மேற்கு வங்கம் ஆகிய மாநிலங்கள் 18-44 வயது பிரிவில் உள்ள 10 லட்சத்திற்கும் அதிகமானோருக்கு முதல் டோஸ் கொவிட் தடுப்பு மருந்தை இது வரை வழங்கியுள்ளன.
தமிழ்நாட்டில் மட்டும் 6089290 பேர் முதல் டோஸ் தடுப்பூசியையும், 162388 நபர்கள் இரண்டாம் டோசையும் இது வரை செலுத்திக் கொண்டுள்ளனர். புதுச்சேரியில் 199577 பேர் முதல் டோஸ் தடுப்பூசியையும், 639 பேர் இரண்டாம் டோசையும் இது வரை செலுத்திக் கொண்டுள்ளனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1733469
----
(Visitor Counter : 148
மின்னணு மற்றும் தகவல் தொழில்நுட்பம்
ஆரோக்யசேது செயலி: ஒரு பன்முகப்பாலம்
கோவிட்- 19 நோய்க்கு எதிரான உறுதியான போராட்டத்தில், இந்திய மக்கள் அனைவரையும் ஒருங்கிணைப்பதற்காக, அரசு-தனியார் கூட்டு முயற்சியில் அலைபேசி செயலி ஒன்றை இந்திய அரசு வெளியிட்டுள்ளது .
ஒவ்வொரு இந்தியரும் நலமாகவும், ஆரோக்கியத்துடனும் இருக்கவேண்டும் என்பதற்காக ‘ஆரோக்யசேது’ என்ற இந்தச் செயலி, டிஜிட்டல் இந்தியாவில் இணைந்துள்ளது.
கரோனா வைரஸ் தொற்று ஏற்படும் அபாயம் தங்களுக்கு உள்ளதா, என்று மக்கள், தங்களைத் தாங்களே மதிப்பீடு செய்துகொள்வதற்கு இந்தச் செயலி உதவும். ஒருவர் மற்றவர்களுடன் எவ்வாறு கலந்து பழகுகிறார்கள் தொடர்பு கொண்டிருக்கிறார்கள்; எந்த அளவிற்கு நவீன ப்ளூடூத் தொழில்நுட்பத்தைப் பயன்படுத்துகிறார்கள்; கணிப்பு நெறிகள், செயற்கை நுண்ணறிவு ஆகியவற்றை அடிப்படையாகக் கொண்டு இது கணக்கிடப்படும். பயனாளிகளே பயன்படுத்திக் கொள்ளும் வகையிலான முறையில் எளிமையானதாக,அமைந்துள்ள இந்தச் செயலியை, ஸ்மார்ட் போன் அலைபேசியில் நிறுவிய பின்னர், இந்த அலைபேசிக்கு அருகேயுள்ள இதர கருவிகளை, ஆரோக்யசேது கண்டறியும். இந்த நவீன அளவுகோல்களின்  அடிப்படையில், இந்த தொடர்புகளில் ஏதேனும் ஒன்று பாசிட்டிவாக இருந்தால், எந்த அளவிற்கு தொற்று ஏற்படும் அபாயம் உள்ளது என்பதை, இந்தச் செயலி கண்டறியும்.
கோவிட்- 19 தொற்று எங்கு பரவக்கூடும் என்பதை மதிப்பீடு செய்து, உரிய நேரத்தில் தேவையான நடவடிக்கைகளை எடுக்கவும், தேவைப்படும் இடங்களில் தனிமைப்படுத்துதலை உறுதி செய்யவும், இந்தச் செயலி, அரசுக்கு உதவும்.
இந்தச் செயலியின் வடிவமைப்பு, முதலில், தனிநபர் அந்தரங்கத்தை உறுதிப்படுத்தும் வகையில் உள்ளது. இந்த செயலியால் சேகரிக்கப்படும் தனிநபர் புள்ளிவிவரங்கள், உள்நாட்டிலேயே தயாரிக்கப்பட்ட தொழில்நுட்பத்தைக் கொண்டு சங்கேதக் குறியீடுகளாக மாற்றப்படும் . மருத்துவ சிகிச்சை முறைகளுக்குத் தேவைப்படும் வரை, இந்தத் தகவல்கள் தொலைபேசியில் பத்திரமாக இருக்கும்
அறிமுகப்படுத்தப்பட்ட முதல் நாளிலிருந்தே இந்தியா முழுமையும் அனைவரும் பயன்படுத்தக்கூடிய வகையிலான இந்தச் செயலி, பதினோரு மொழிகளில் கிடைக்கும். தேவைக்கேற்ற வகையில் இந்தச் செயலியை மாற்றியமைத்துக் கொள்ளும் வகையில் இது கட்டமைக்கப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
தேசிய மருத்துவ சிகிச்சை விதிமுறைகள் மற்றும் சிறந்த நடைமுறைகளை பின்பற்றுமாறு தனியார் மருத்துவமனைகளுக்கு மத்திய சுகாதார அமைச்சகம் வலியுறுத்தல்
இந்திய தொழில் மற்றும் வர்த்தக நிறுவன சங்கங்களின் கூட்டமைப்பு மற்றும் புதுதில்லி எய்ம்ஸ்-உடன் இணைந்து, கொவிட்-19 சிகிச்சையை நாடு முழுவதும் அளித்து வரும் தனியார் மருத்துவமனைகளுக்கான மெய்நிகர் மாநாடு ஒன்றை மத்திய சுகாதாரம் மற்றும் குடும்ப நல அமைச்சகம் இன்று நடத்தியது.
கொவிட்-19 மேலாண்மையில் பின்பற்ற வேண்டிய நடைமுறைகள் குறித்தும், இழப்புகளை குறைப்பது பற்றியும் இந்த மாநாட்டில் விவாதிக்கப்பட்டது.
இந்த மெய்நிகர் மாநாட்டின் போது, தேசிய மருத்துவ சிகிச்சை விதிமுறைகள் மற்றும் சிறந்த நடைமுறைகளைப் பின்பற்றுமாறு தனியார் மருத்துவமனைகளுக்கு மத்திய சுகாதாரம் மற்றும் குடும்ப நல அமைச்சகம் வலியுறுத்தியது.
நோயாளிகளைத் தொடர்ந்து அனுமதித்து சிகிச்சை அளிக்குமாறும் தனியார் மருத்துவமனைகள் அரசால் கேட்டுக் கொள்ளப்பட்டன. மாநாட்டை துவக்கி வைத்துப் பேசிய மத்திய சுகாதார செயலாளர், படுக்கைகள் இல்லை என்று கூறி நோயாளிகளை திருப்பி அனுப்பக் கூடாது என்றும் சிறந்த மருத்துவ சிகிச்சையை வழங்க வேண்டும் என்றும் மருத்துவமனைகளைக் கேட்டுக்கொண்டார்.
மேலும் விவரங்களுக்கு, இந்த செய்திக் குறிப்பை ஆங்கிலத்தில் இங்கே படிக்கவும்
(https://pib.gov.in/PressReleseDetailm.aspx?PRID=1653604